છેલ્લા કેટલાય દાયકાઓથી સમગ્ર ગુજરાતનાં અનેક દલિત સંગઠનો દ્વારા રેલીઓ, ધરણાઓ, આવેદનપત્રો અને જાહેર હિતની અરજી સ્વરૂપે સાતત્યપૂર્વક રજુઆતો કરવામાં આવતી રહી છે. તેમ છતાં તંત્ર દ્વારા આ પ્રશ્નોની ઉપેક્ષાઓ કરવામાં આવી રહી છે. મહેસૂલ વિભાગે 11/12/2015નાં રોજ નામદાર હાઇકોર્ટ સમક્ષ પેન્ડિગ પીઆઇએલ 163-2012માં એક સરક્યૂલર બહાર પાડી ખાતરી આપવામાં આવી કે દરેક જિલ્લા કલેક્ટર મારફતે ટોચ મર્યાદાની જમીનનો ભૌતિક સ્વરૂપે લાભાર્થીઓને કબજો સોંપવામાં આવેલ છે કે કેમ તેની ખરાઇ કરવામાં આવશે અને જ્યા કબજો સોંપાયેલ નથી તેવા કિસ્સાઓમાં સત્વરે કબજો સોંપાય તેવી વ્યવસ્થા સુનિશ્ચિત કરવામાં આવશે. જો કે આ વાતને બે વર્ષ ઉપરાંત થયા બાદ પણ આ સરક્યુલર મુજબ કોઇ નક્કર કામગીરી કરવામાં આવેલ નથી. બીજી તરફ કચ્છનાં રાપર તાલુકાનાં “રાપર તાલુકા અનુસુચિત જાતિ સામુદાયિક ખેતી સહકારી મંડળી” એ 22 જાન્યુઆરી 2018નાં રોજ જિલ્લા કલેક્ટર સમક્ષ આવેદનપત્ર સ્વરૂપે રજુઆત કરી હોવા છતા તે વિષય પર કોઇ કાર્યવાહી કરવામાં આવી ન હોવાથી દલિતોમાં ભારે રોશ જોવા મળી રહ્યો છે તેવુ સુત્રો જણાવી રહ્યા છે.